Vibygård
Vibygård, hovedgård i den nordlige del af Viby på Sjælland. Vibygård kendes tilbage til Erik 6. Menveds tid, og i 1315 ejede Morten Truelsøn Sparre stedet. Vibygård blev i Sparreslægtens eje i henved 300 år, indtil ca. 1620, da Claus Sparre solgte den til rentemester Sigvard Beck; i 1650 overtog rigs­admiral Ove Giedde Vibygård. Han havde dog kun Vibygård i fem år, idet han videresolgte hovedgården til rigsråd Otte Krag. Ved forordningen af 1682 blev det tilladt ikke­adelige at erhverve såkaldt adeligt gods, og samme år blev Vibygård overtaget af professor, dr.theol. Christian Nold. I 1709 blev Frederik 4. ejer af Vibygård, og i 1717 blev gården udlagt til ryttergods, men allerede året efter blev Vibygård sat på auktion og opkøbt af godssamler Peder Benzon. 
I 1758 erhvervedes Vibygård af kancelliråd Peder Quistgaard, og stedet forblev i slægtens eje indtil 1827. Vibygård ejes i dag af godsejer Mogens Jørgensen og sønnen Christian Jørgensen.
Den nuværende hovedbygning stammer fra 1857; den blev renoveret i 1936 efter en brand.